Kat wat brand oorleef, soek nuwe tuiste | Netwerk24
Deur Jackie Kruger 26 September 2018 07:38
Só lyk Gingie nou nadat hy op 3 Junie brandwonde opgedoen het toe sy eienaar se huis tot op die grond afgebrand het. Foto: Tuinroete-DBV
Gingie, 'n jong katjie van George in die Suid-Kaap wat 'n verwoestende brand by sy huis oorleef het, is op soek na 'n nuwe tuiste.
Op 3 Junie is die Garden Route-Dierebeskermingsvereniging (DBV) deur die George-brandweerdiens gekontak oor 'n gemmerkat met brandwonde by 'n huis in Rosemoor wat tot op die grond afgebrand het.
Gingie is deur Vanessa Lucas, 'n DBV-beampte, na die DBV geneem waar hy deur 'n veearts behandel is. Al sy hare en snorbaarde was afgeskroei en hy het brandwonde opgedoen. Volgens die DBV is dit 'n wonderwerk dat hy die brand oorleef het.
Volgens die George-munisipaliteit het die brand op 3 Junie in die oggend ontstaan. Geen mense is beseer nie en die oorsaak van die brand is onbekend.
Salome Bruns, senior inspekteur van die Garden Route-DBV, sê Gingie se eienaar kan ongelukkig nie haar huis herbou nie.
"Sy kan nie die kat terugneem nie en het ingestem dat hy aangeneem word. Gingie is nou heeltemal gesond en op soek na 'n nuwe, liefdevolle tuiste," sê Bruyns.
Mense wat kan help, kan die DBV by 044 878 1990/3 kontak of die DBV in Ossie Urbanweg in die nywerheidsgebied besoek.